เศรษฐกิจซบ คนแห่สมัคร ขายประกัน
สมาคมประกันชีวิตไทย เผยเดือน ก.พ. 2559 ผู้สมัครสอบตัวแทนประกันชีวิต เพิ่มขึ้น 16.46%
25 มี.ค. 2559

สมาคมประกันชีวิตไทย เผยเดือน ก.พ. 2559 ผู้สมัครสอบตัวแทนประกันชีวิต เพิ่มขึ้น 16.46%
นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า การสอบความรู้เพื่อขอรับใบอนุญาตเป็นตัวแทนประกันชีวิตที่สอบผ่านสมาคมประกันชีวิตไทยในเดือน ก.พ. ของปี 2559 มีผู้สมัครสอบทั่วประเทศรวมทั้งสิ้น 17,734 คน เพิ่มขึ้นจากปีก่อนในระยะเดียวกันซึ่งมีผู้สมัครสอบ 15,228 คน จำนวน 2,506 คน หรือ 16.46% ในจำนวนของผู้สมัครสอบดังกล่าวมีผู้เข้าสอบ 12,408 คน และสอบผ่าน 4,570 คน หรือ 36.83% ของผู้เข้าสอบ
ทั้งนี้ จากจำนวนผู้สมัครสอบ 17,734 คน แยกเป็นสมัครสอบในเขต กทม. (ส่วนกลาง) จำนวน 6,444 คน หรือ 36.34% ของผู้สมัครสอบทั่วประเทศ ในจำนวนนี้มีผู้เข้าสอบ 5,708 คน และสอบผ่าน2,270 คน หรือ 39.76% ของผู้เข้าสอบ
สำหรับการสมัครสอบในต่างจังหวัดมีทั้งสิ้น 11,290 คน หรือ 63.66% ของผู้สมัครสอบทั่วประเทศ ในจำนวนนี้มีผู้เข้าสอบ 6,700 คน และสอบผ่าน 2,300 คน หรือ 34.32% ของผู้เข้าสอบ การสมัครสอบในเขตต่างจังหวัดมีจำนวนสูงกว่าการสมัครสอบในเขต กทม.แต่เปอร์เซ็นต์การสอบผ่านในเขต กทม.สูงกว่าในเขตต่างจังหวัด